Битката при Форново (юли 1495) е първата, в която той се бие на френска страна. Заради героизма си получава титла и земи във Франция. Когато Шарл умира, новият крал Луи XII назначава Тривулцио за командващ на силите, които през 1499 г. атакуват Милано и го завладяват. Когато кондотиерът предава ключовете на града на краля, той го издига в чин маршал. Тривулцио играе главна роля в битките при Анядело (1509), Новара (1513) и Мариняно (1515). След изтеглянето на Франсоа I остава в родния си град като управител и го отбранява успешно против армията на Максимилиян I.